خاور نقیب

خاور نقیب (اصل نام: سید معشوق الٰہی، پیدائش 6 دسمبر 1965ء) بھارتی ریاست اڈیشا سے تعلق رکھنے والے اردو شاعر، نثر نگار، محقق، ناقد اور صحافی ہیں۔ وہ ادبی رسالہ ”ترویج“ اور بچوں کے رسالہ ”جگنو“ کے مدیر اور متعدد شعری، تنقیدی اور تحقیقی کتب کے مصنف و مرتب ہیں۔

 ابتدائی و تدریسی زندگی 
خاور نقیب 6 دسمبر 1965ء کو قصبہ سونگڑہ کے محلہ دریا پور، ضلع کٹک، اڈیشا میں پیدا ہوئے۔ ان کے والد سید عبد الحلیم نقیب اڈیشا کے قادر الکلام شاعر تھے، جبکہ بڑے بھائی سید نور الٰہی ناطق بھی معروف شاعر ہیں۔ تعلیم مکمل کرنے کے بعد سے سرکاری ادارے، مدرسہ عالیہ، کٹک میں تدریسی خدمت انجام دے رہے ہیں۔

 ادبی و قلمی زندگی 
خاور نقیب نے 1982ء میں ادبی سرگرمیوں کا آغاز کیا۔ ان کے اساتذۂ سخن میں کرامت علی کرامت کا نام شامل ہے۔ انھوں نے شاعری مختلف اصنافِ سخن میں کی ہے؛ مگر نظم کی صنف سے وہ معروف ہیں اور ان کی کئی نظموں کے انگریزی، عربی، ہندی، اڑیا، کشمیری اور پنجابی میں ترجمے بھی کیا جا چکے ہیں۔ ان کے کلام میں تازہ امیجری، مخصوص استعارات و علائم اور موضوعاتی گہرائی پائی جاتی ہے۔

 تصانیف 
خاور نقیب کی نمایاں کتابوں میں شامل ہیں:
 سلاخوں کے پیچھے — سید محمد اطہر نادر سونگڑوی کی جیل ڈائری (1995ء)
 صریرِ خامہ — ان کے نام لکھے گئے مشاہیر کے منتخب خطوط کا مجموعہ مع حواشی (2008ء)
 قلمِ فردوس — منظومات (2008ء)
 اردوئے معلی — مثنوی (2010ء)
 آواز جارا سئورا — سیتا کانت مہاپاتر کی اڑیا نظموں کے فارسی و اردو ترجموں پر مشتمل کتاب کی ترتیب (2008ء)
 دل کش اردو — نصابی کتب (درجہ اول تا ششم، بہ اشتراک مجلسِ ادارت زیر اہتمام TE & SCERT، اڈیشا سرکار)
 دل کش فارسی — نصابی کتاب (درجہ ہشتم، بہ اشتراک)
 دھنک — تحقیقی مجلہ انجمن ترقی اردو، اڈیشا (2010ء)
 بیاض رحمت — رحمت علی رحمت کا شعری مجموعہ (مرتبہ، 2014ء)
 اڈیشا کا پہلا اردو اخبار — ”مسلم گزٹ“ پر تحقیق (2023ء)

 تحقیق و تنقید 
خاور نقیب نے شاعری، صحافت، تحقیق اور تنقید میں کام کیا ہے۔ انھوں نے رحمت علی رحمت کے شعری مجموعے بیاض رحمت کو مرتب کیا اور کئی خصوصی گوشے جیسے فیضی سمبل پوری اور اولاد رسول قدسی پر رسالہ ترویج میں شائع کیے۔ ان کی تنقید میں شعری صنائع بدائع پر گہری نظر دیکھی جا سکتی ہے۔

 صحافتی و ادبی زندگی 
خاور نقیب نے اڈیشا کے پہلے اردو اخبار مسلم گزٹ کے 13 شماروں کو محفوظ کر کے اڈیشا کا پہلا اردو اخبار کے عنوان سے شائع کیا۔ اس کتاب میں انھوں نے برطانوی ہند کے دور کی اردو صحافت پر بھی تفصیلی گفتگو کی ہے۔ ”ہائیڈا“ اور ”گلشنِ ادب“ کے سکریٹری کی حیثیت سے اردو زبان و ادب کے فروغ کے سلسلے میں ان کی خدمات ناقابلِ فراموش ہیں۔ وہ ادبی رسالہ ”ترویج“ اور بچوں کے رسالہ ”جگنو“ کے مدیر ہیں۔

 اعزازات 
خاور نقیب درج ذیل اعزازات سے بھی نوازے جا چکے ہیں:
 اڈیشا اردو اکیڈمی ایوارڈ (1997ء)
 نجمی اکیڈمی ایوارڈ
 سواگتیکا ایوارڈ
 کلچرل سنگم اکیڈمی ایوارڈ

 حوالہ جات 

زمرہ:1965ء کی پیدائشیں
زمرہ:بقید حیات شخصیات
زمرہ:ضلع کٹک کی شخصیات
زمرہ:اڑیسہ کے شعرا
زمرہ:بھارتی مرد شعرا
زمرہ:بھارت کے اردو مصنفین
زمرہ:بھارتی مرد صحافی
زمرہ:بھارتی ادبی نقاد
زمرہ:بھارتی معلمین